Boitseme bo a tshwenya
Bodiredi jwa lefatshe leno ga bo dire ka natla go tsisa maduo mo tirong, se se boletswe ke Mopalamente wa Borwa Botlhaba Rre Odirile Motlhale fa a buisa diphuthego mo kgaolong eo bosheng. A re tshekatsheko ya ba World Economic Forum e supile fa lefatshe la Botswana le na le dilo tse dintsi tse babeeletsi ba dikgwebo ba di tlhokang, mme fela le bodiredi bo palelwa ke go tsisa maduo. Mopalamente Motlhale, a re seemo se, se tshwentse le bogogi jwa lefatshe leno ka e bile Tautona Lieutenant General Seretse Khama Ian Khama, o ne a a ama fa a a ntsha pego ya tekodiso ya setshaba ngwaga e e fetileng. Rre Motlhale a re go tlhoka go dira ka natla go kgoreletsa lefatshe leno go ngoka bagwebi ba ba ka thusang go tlhabolola itsholelo. Mo go tse dingwe, Rre Motlhale a re lenaneo la Tirelo Setshaba le tla a simologa ngwaga ono, mme ba ba atlegileng ba tla a letlelelwa go direla mo magaeng a bone. O ne a supa gape fa le sa tlhoke dithutego dipe, gape le dirwa ke banana ba ba dingwaga tse di masome a mabedi go ya go tse di masome a mararo. O tlhalositse fa dikatso tsa banana ba e le P500-00, go bo go nna le P200-00 yo monana a tla mmeelwang go fitlhelela lebaka le a tla tlogelang lenaneo le ka lone. Fela go tlhalosiwa fa lenaneo le, e se tiro mme ngwana a ka le tlogela nako nngwe le nngwe fa a batla. E rile ba mo kgwa kgaba, Balete ba bolela fa ba sale ba solofediwa kago ya borogo jwa noka ya Notwane mo molelwaneng wa lefatshe leno le la Aferika Borwa, ba bo ba tlhalosa fa mesele ya kgopho ya metsi a leswe e sa elele sentle, e emisa metsi go na le go a isa kwa molapong wa Notwane. Ba tlhalositse gore lenaneo la Tirelo Setshaba le tshwanetse la elwa tlhoko la beelwa sebaka se motho a ka nnang mo go lone, ka fa go sa dirwe jalo le ka felela le na le mosuke o montsi. E rile a ba araba, Mopalamente Motlhale a supa fa mo ngwageng ono lenaneo la Tirelo Setshaba le tla a batla banana ba le 15-000 lefatshe leno lotlhe, mme mo kgaolong ya gagwe go setse go ikwadisitse banana ba feta makgolo a matlhano. Rre Motlhale o boletse fa borogo jwa Notwane bo tla a dirwa ke puso ya lefatshe la Aferika Borwa. 